b'\n_START_ARTICLE_\nPatologija\n_START_PARAGRAPH_\nPatologija (patolo\xc5\xa1ka anatomija) je znanost koja se bavi prou\xc4\x8davanjem bolesti, odnosno promjenama na stanicama, tkivima i organima nastalim tijekom bolesti. Naziv je izveden od dviju starogr\xc4\x8dkih rije\xc4\x8di, \xcf\x80\xce\xac\xce\xb8\xce\xbf\xcf\x82 - pathos \xc5\xa1to zna\xc4\x8di bol ili patnja te \xce\xbb\xcf\x8c\xce\xb3\xce\xbf\xcf\x82 - logos \xc5\xa1to zna\xc4\x8di rije\xc4\x8d ili znanost. Makroskopska, mikroskopska i elektronskomikroskopska promatranja su va\xc5\xbena u razumijevanju patolo\xc5\xa1kih procesa i promjena koje nastaju tijekom bolesti. Patologija se dijeli na op\xc4\x87u i specijalnu patologiju. _NEWLINE_Op\xc4\x87a patologija prou\xc4\x8dava reakcije organizma na o\xc5\xa1te\xc4\x87enja te daje sveobuhvatni pregled bolesti. Ona prou\xc4\x8dava etiopatogenetske \xc4\x8dimbenike i morfolo\xc5\xa1ke promjene stanica, tkiva, organa i cijelog organizma, a to su prilagodbe, o\xc5\xa1te\xc4\x87enja te smrt stanice, upala i reparacija tkiva, neoplazme ili novotvorine, genetski poreme\xc4\x87aji, bolesti imunolo\xc5\xa1kog sustava, poreme\xc4\x87aji tjelesnih teku\xc4\x87ina i krvi, op\xc4\x87e karakteristike infektivnih bolesti, bolesti nastale nedostatkom odre\xc4\x91enih tvari u organizmu, promjene izazvane djelovanjem okoline, bolesti dje\xc4\x8dje dobi i bolesti starenja. _NEWLINE_Specijalna patologija se bavi prou\xc4\x8davanjem organa i organskih sustava promijenjenih bole\xc5\xa1\xc4\x87u ili nekim drugim \xc5\xa1tetnim \xc4\x8dimbenikom. Podru\xc4\x8dja koja su u domeni dijagnostike i prou\xc4\x8davanja specijalne patologije su patologija krvnih \xc5\xbeila, srca, di\xc5\xa1nog sustava, krvotvornog sustava i krvi, probavnog sustava, jetre i bilijarnog sustava, gu\xc5\xa1tera\xc4\x8de zatim patologija mokra\xc4\x87nog sustava, mu\xc5\xa1kog i \xc5\xbeenskog spolnog sustava, dojke, endokrinog sustava, ko\xc5\xbee, ko\xc5\xa1tano-zglobnog sustava i mekih tkiva, perifernih \xc5\xbeivaca i mi\xc5\xa1i\xc4\x8dnog sustava te sredi\xc5\xa1njeg \xc5\xbeiv\xc4\x8danog sustava. Patolo\xc5\xa1ka histologija prou\xc4\x8dava promjene tkiva, patolo\xc5\xa1ka citologija promjene pojedinih stanica, a teratologija uzroke i mehanizme nastanka malformacija. Prou\xc4\x8davaju\xc4\x87i stanice, tkiva i tjelesne teku\xc4\x87ine s pomo\xc4\x87u mikrobiolo\xc5\xa1kih, imunolo\xc5\xa1kih i biokemijskih metoda, patologija poma\xc5\xbee lije\xc4\x8dnicima u klini\xc4\x8dkoj praksi pri dono\xc5\xa1enju dijagnoza i prikladnom lije\xc4\x8denju bolesti.\n_START_SECTION_\nPovijest\n_START_PARAGRAPH_\nAntonio Benivieni (1443. - 1502.), firentinski lije\xc4\x8dnik i pionir postmortalne disekcije tijela preminulog pacijenta (obdukcije, razudbe) u svrhu razumijevanja uzroka smrti. "De abditis nonnullis ac mirandis morborum et sanitationum causis" ("O skrivenim uzrocima bolesti") je njegovo djelo koje se smatra jednim od prvih djela u znanstvenoj patologiji.'